Ди къуэш республикэхэм
КIуэ пэтми зеужь
Къэрэшей-Шэрджэс. Унагъуэ Iэщ фермэхэм зеугъэужьынымкIэ 2012 — 2014 гъэхэм тещIыхьа республикэ программэр ехъулIэныгъэ яIэу КъШР-м щыпхагъэкI.
КъызэднэкIа илъэсым а программэм цIыху 350-рэ къызэщIиубыдати, 125-м дэтхэнэми сом мин 358-рэ яIэрыхьащ. Грантхэр зылъысахэм Iэщышхуэхэр къащэхуащ, бэкхъ ящIащ, цIыху зыщыплI нэхъ мыхъуми, лэжьыгъэ IэнатIэкIэ къызэзыгъэпэщахэри яхэтщ. Мэкъумэш IэнатIэмкIэ министерствэм мы Iуэхум адэкIи зригъэужьынущ.
ПсынщIэу икIи тыншу
Республикэм и къалащхьэ Черкесск къыщызэрагъэпэщынущ къэрал, муниципальнэ Iуэхутхьэбзэхэр щызэфIахыну центр.
Псори зэхэту апхуэдэ IуэхущIапIэ 12 районхэмрэ къалэхэмрэ къыщызэIуахынущ. ЦIыхухэм дэфтэрхэр зэхуахьэсу IуэхущIапIэ куэд зэщIагъэхьэным къыпыкIынущ икIи щыпсэу щIыпIэм Iуэхур куэдкIэ нэхъ тыншу щызэфIэкIынущ, мы центрхэм лэжьэн щIадзэмэ.
Хэкупсэу ягъасэ
Адыгей. Дыгъуасэ Мейкъуапэ лэжьэн щыщIидзащ дзэм ираджэн и пэкIэ щIэблэр щагъэхьэзыр еджапIэ-гъэсапIэ IуэхущIапIэм. Ар къызэригъэпэщащ Урысей ДОСААФ-м и щIыналъэ къудамэу республикэм щыIэм.
Ар къызэIуахащ Адыгейр нэмыцэ-фашист зэрыпхъуакIуэхэм къызэрыIэщIагъэкIыжрэ илъэс 70 щрикъум ирихьэлIэу. ДОСААФ-м и къудамэм и унафэщI Щоджэн Роман зэрыжиIамкIэ, мурад нэхъыщхьэр армэм къулыкъу щыщIэным и пщIэр къэIэтынырщ, дзэм ираджэну щIалэгъуалэр сыт и лъэныкъуэкIи абы хуэгъэхьэзырынырщ. Курсантхэр щрагъэджэну Мейкъуапэ дэт техникэ школыр зыхуеину псомкIи къызэгъэпэщащ.
ЦIыхуищэхэр къигъэпцIащ
Адыгейм щаубыдащ Интернетыр къигъэсэбэпу цIыхуищэхэм мылъку къаIэщIэзыгъэкIа гъэпцIакIуэр.
Мейкъуапэдэсым электроннэу Iуэхугъуэхэр зэфIэзых биржэхэм хуэкIуэ сайт къызэIуихри, мылъку хэхыпIэ ищIащ икIи дзыхь къыхуэзыщIа цIыхухэм къагъэхьа ахъшэр езым зыкIэщIиупщIащ. Илъэс 25-рэ зи ныбжь бзаджащIэр нэхъапэми суд тращIыхьауэ щытащ щIэпхъаджагъэ зэмылIэужьыгъуэхэр зэрилэжьам къыхэкIыу.
УЭРДОКЪУЭ Женя.
